CELEX: 32016R1614
Language: lv
Date: 2016-09-08 00:00:00
Title: Komisijas Deleģētā regula (ES) 2016/1614 (2016. gada 8. septembris) par tādiem pagaidu ārkārtas pasākumiem piena un piena produktu nozarē, kas pagarina valsts intervences periodu vājpiena pulverim 2016. gadā un nosaka agrāku vājpiena pulvera valsts intervences periodu 2017. gadā, un atkāpēm no Deleģētās regulas (ES) 2016/1238 attiecībā uz Regulas (EK) Nr. 826/2008 turpmāku piemērošanu privātās uzglabāšanas atbalstam saskaņā ar Īstenošanas regulu (ES) Nr. 948/2014 un attiecībā uz Regulas (ES) Nr. 1272/2009 turpmāku piemērošanu valsts intervencei saskaņā ar šo regulu

9.9.2016   
            
            
               LV
            
            
               Eiropas Savienības Oficiālais Vēstnesis
            
            
               L 242/15
            
         KOMISIJAS DELEĢĒTĀ REGULA (ES) 2016/1614
   (2016. gada 8. septembris)
   par tādiem pagaidu ārkārtas pasākumiem piena un piena produktu nozarē, kas pagarina valsts intervences periodu vājpiena pulverim 2016. gadā un nosaka agrāku vājpiena pulvera valsts intervences periodu 2017. gadā, un atkāpēm no Deleģētās regulas (ES) 2016/1238 attiecībā uz Regulas (EK) Nr. 826/2008 turpmāku piemērošanu privātās uzglabāšanas atbalstam saskaņā ar Īstenošanas regulu (ES) Nr. 948/2014 un attiecībā uz Regulas (ES) Nr. 1272/2009 turpmāku piemērošanu valsts intervencei saskaņā ar šo regulu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 219. panta 1. punktu saistībā ar tās 228. pantu,
   tā kā:
   
               (1)
            
            
               Piena un piena produktu nozarē ir vērojami tirgus darbības traucējumi, kuru cēlonis ir izteikta piedāvājuma un pieprasījuma nelīdzsvarotība.
            
         
               (2)
            
            
               Sakarā ar piena ražošanas apjoma pieaugumu vājpiena pulvera ražošana Savienībā no 2016. gada janvāra līdz aprīlim pieauga par 18 %, savukārt eksports tajā pašā periodā samazinājās par 8 %. ES parasti eksportē apmēram 40 līdz 50 % no kopējās vājpiena pulvera produkcijas Savienībā.
            
         
               (3)
            
            
               Secīgi vājpiena pulvera cenas Savienībā joprojām turpina samazināties.
            
         
               (4)
            
            
               Regulas (ES) Nr. 1308/2013 12. panta d) punkts nosaka, ka valsts intervencei vājpiena pulverim ir jābūt iespējamai no 1. marta līdz 30. septembrim. Saskaņā ar Komisijas Deleģēto regulu (ES) 2015/1549 (2) valsts intervenci vājpiena pulverim 2016. gadā var piemērot no 1. janvāra līdz 30. septembrim.
            
         
               (5)
            
            
               Lai būtu iespējams ātri izmantot visus iespējamos tirgus pasākumus un atbilstoši rīkoties situācijā, kad vājpiena pulvera cenas turpina pazemināties un tirgus traucējumi padziļinās, ir svarīgi, lai valsts intervenci vājpiena pulverim varētu bez pārtraukuma piemērot līdz nākamā intervences perioda sākumam 2017. gada 1. martā.
            
         
               (6)
            
            
               Tālab ir lietderīgi pagarināt 2016. gada intervences iepirkšanas periodu vājpiena pulverim līdz 2016. gada 31. decembrim un par intervences iepirkšanas perioda sākumu 2017. gadā noteikt 1. janvāri.
            
         
               (7)
            
            
               Intervences iepirkšanas perioda pagarināšana no 2016. gada 30. septembra līdz 2016. gada 31. decembrim sakrīt ar datumu, no kura piemērojama Komisijas Deleģētā regula (ES) 2016/1238 (3) un Komisijas Īstenošanas regula (ES) 2016/1240 (4), kas no 2016. gada 1. oktobra aizstāj Komisijas Regulu (EK) Nr. 826/2008 (5) un Komisijas Regulu (ES) Nr. 1272/2009 (6). Nepārtrauktības un juridiskās noteiktības labad ir lietderīgi paredzēt atkāpi, saskaņā ar kuru Regulu (EK) Nr. 826/2008 turpina piemērot tiem vājpiena pulvera privātas uzglabāšanas atbalsta pieteikumiem, kuri iesniegti saskaņā ar Komisijas Īstenošanas regulu (ES) Nr. 948/2014 (7), un Regulu (ES) Nr. 1272/2009 turpina piemērot pieteikumiem vai konkursa piedāvājumiem, kas iesniegti saskaņā ar šo regulu.
            
         
               (8)
            
            
               Lai panāktu šajā regulā noteikto pagaidu pasākumu tūlītēju ietekmi tirgū un veicinātu cenu stabilizēšanos, šai regulai būtu jāstājas spēkā nākamajā dienā pēc tās publicēšanas,
            
         IR PIEŅĒMUSI ŠO REGULU.
   1. pants
   Atkāpes no Regulas (ES) Nr. 1308/2013
   Atkāpjoties no Regulas (ES) Nr. 1308/2013 12. panta d) punkta, 2016. gada periodu, kurā vājpiena pulverim var piemērot valsts intervenci, pagarina līdz 2016. gada 31. decembrim.
   Atkāpjoties no Regulas (ES) Nr. 1308/2013 12. panta d) punkta, 2017. gadā valsts intervenci vājpiena pulverim var piemērot no 1. janvāra līdz 30. septembrim.
   2. pants
   Atkāpes no Deleģētās regulas (ES) 2016/1238
   Atkāpjoties no Deleģētās regulas (ES) 2016/1238 10. un 11. panta, Regulu (EK) Nr. 826/2008 turpina piemērot vājpiena pulvera privātas uzglabāšanas atbalsta pieteikumiem, kas iesniegti pirms 2017. gada 1. marta saskaņā ar Īstenošanas regulu (ES) Nr. 948/2014.
   Atkāpjoties no Deleģētās regulas (ES) 2016/1238 10. un 11. panta, Regulu (ES) Nr. 1272/2009 turpina piemērot vājpiena pulvera piedāvājumiem vai konkursa piedāvājumiem, kas iesniegti pirms 2017. gada 1. janvāra saskaņā ar šīs regulas 1. panta pirmo daļu.
   3. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 8. septembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 347, 20.12.2013., 671. lpp.
   
   
      (2)  Komisijas 2015. gada 17. septembra Deleģētā regula (ES) 2015/1549 par pagaidu ārkārtas pasākumiem piena un piena produktu nozarē, kas pagarina valsts intervences periodu sviestam un vājpiena pulverim 2015. gadā un nosaka agrāku sviesta un vājpiena pulvera valsts intervences periodu 2016. gadā (OV L 242, 18.9.2015., 28. lpp.).
   
      (3)  Komisijas 2016. gada 18. maija Deleģētā regula (ES) 2016/1238, ar ko Eiropas Parlamenta un Padomes Regulu (ES) Nr. 1308/2013 papildina attiecībā uz valsts intervenci un privātās uzglabāšanas atbalstu (OV L 206, 30.7.2016., 15. lpp.).
   
      (4)  Komisijas 2016. gada 18. maija Īstenošanas regula (ES) 2016/1240, ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (OV L 206, 30.7.2016., 71. lpp.).
   
      (5)  Komisijas 2008. gada 20. augusta Regula (EK) Nr. 826/2008, ar ko paredz kopīgus noteikumus par atbalsta piešķiršanu dažu lauksaimniecības produktu privātai uzglabāšanai (OV L 223, 21.8.2008., 3. lpp.).
   
      (6)  Komisijas 2009. gada 11. decembra Regula (ES) Nr. 1272/2009, ar ko nosaka sīki izstrādātus kopīgus noteikumus Padomes Regulas (EK) Nr. 1234/2007 īstenošanai attiecībā uz lauksaimniecības produktu iepirkšanu un pārdošanu valsts intervencē (OV L 349, 29.12.2009., 1. lpp.).
   
      (7)  Komisijas 2014. gada 4. septembra Īstenošanas regula (ES) Nr. 948/2014, ar ko atļauj sausā vājpiena privātu uzglabāšanu un veic atbalsta summas iepriekšēju noteikšanu (OV L 265, 5.9.2014., 18. lpp.).